SK Úradný vestník Európskej únie C 205/15

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2014/C 205/10)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1)

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„BRA“

ES č.: IT-PDO-0117-01048 – 19.10.2012

CHZO ( ) CHOP ( X )

1. Položka v špecifikácii výrobku, ktorej sa zmena týka

—

☐

—

☒

—

☒

—

☒

—

☒

—

☒

—

☒

—

☐

—

☐

2. Druh zmeny (zmien)

—

☐

—

☒

—

☐

—

☐

3. Zmena (zmeny)

Druh výrobku

Opis výrobku, na ktorý sa vzťahuje názov

V záujme lepšieho informovania spotrebiteľov sa dopĺňa prívlastok „grasso o semigrasso“ (tučný alebo polotučný), pretože na výrobu syra „Bra tenero“ sa používa plnotučné mlieko a na výrobu syrov „Bra duro“ a „Bra di alpeggio“ je povolené používanie plnotučného aj čiastočne odtučneného mlieka; ďalej sa spresňuje, že prípadný prídavok v podobe kozieho/ovčieho mlieka nesmie presiahnuť 20 %.

Spresňuje sa, že uvedené rozmery a hmotnosť sa vzťahujú na hodnoty zaznamenané po minimálnej dobe zrenia, keďže tieto hodnoty sa pri dlhej dobe zrenia značne znižujú. V súvislosti s kôrou sa považovalo za užitočné výslovne uviesť, že nie je jedlá, aby sa spotrebiteľovi poskytli presné informácie. V prípade syra druhu „duro“ sa kôra môže potierať jedlými olejmi, ktoré zabraňujú vzniku plesní, s cieľom dosiahnuť krajší vzhľad syra a väčšiu obľubu u spotrebiteľa.

Oblasť výroby

S cieľom zosúladiť špecifikáciu syra „Bra“ so zásadou špecifickosti referenčnej oblasti CHOP sa v súvislosti so všetkými fázami výroby dopĺňa do zemepisnej oblasti obec Villafranca Piemonte v provincii Turín, ktorá sa doteraz v platnej špecifikácii uvádzala len v súvislosti s fázou zrenia.

Spôsob výroby

Spresňuje sa, že použité mlieko je plnotučné alebo čiastočne odtučnené mlieko a že použité tekuté syridlo pochádza z teľaťa. V dekréte prezidenta republiky zo 16. decembra 1982 sa neuvádzalo, že ide o tekuté syridlo z teľaťa, pretože jediným tekutým syridlom dostupným na trhu bolo syridlo z teľaťa.

Keďže v špecifikácii sa neuvádza podiel krmiva dojného dobytka, ktoré pochádza z označenej výrobnej oblasti, s cieľom zdôrazniť súvislosť s daným územím sa spresňuje, že viac ako 50 % hmotnosti kŕmnej dávky dojného dobytka musí pochádzať z oblastí výroby. Typická kŕmna dávka dojného dobytka (kravy, ovce, kozy) pozostáva zo zeleného a/alebo sušeného krmiva, ktoré môže byť prípadne obohatené.

Keďže systémy chladenia a skladovania mlieka sa postupom času zefektívnili, priemerný počet dojení za deň sa zvýšil na maximálne štyri dojenia, pričom sa zachovali charakteristické vlastnosti mlieka a súčasne sa zlepšilo hygienické a zdravotné hľadisko.

Pokiaľ ide o čiastočné odtučňovanie mlieka, spresňuje sa, že odtučňovanie sa môže vykonať mechanickými postupmi, ktoré sa používajú od začiatku 20. storočia, alebo odoberaním smotany z povrchu, čím sa dosiahne rovnaký výsledok. Čiastočné odtučňovanie odoberaním smotany sa z fyzikálneho hľadiska nelíši od odtučňovania mechanickými postupmi, keďže odstreďovanie sa v obidvoch prípadoch riadi rovnakým princípom, t. j. rozdielnou hmotnosťou tukovej časti, ktorá je ľahšia, a nízkotučnej časti, ktorá je ťažšia.

S cieľom poskytnúť presné informácie a dosiahnuť čiastočné odtučnenie s jednotnejším obsahom tukov a v prípade odoberania smotany s lepšími výsledkami, a to aj v závislosti od ročného obdobia, ktoré má bez pochýb takisto vplyv na vlastnosti mlieka, predĺžila sa doba odležania mlieka odtučneného odoberaním smotany a spresnila sa maximálna teplota, pri ktorej sa tento postup musí vykonávať. Doba odležania, ktorá sa tiež mení podľa ročných období, sa predlžuje o 2 hodiny z 12 – 18 hodín na 10 – 18 hodín a stanovuje sa hraničná teplota 18 °C.

Po hygienickom ošetrení (tepelné spracovanie, filtrovanie atď.) sa mlieko môže prípadne obohatiť o mliečne kultúry a/alebo prírodné kvasnice (z mlieka alebo srvátky).

V dôsledku všeobecného zlepšenia mikrobiologických vlastností mlieka v ostatných rokoch sa podstatne znížilo množstvo prítomných baktérií a v niektorých prípadoch sa vyskytli problémy vo fáze koagulácie a zrenia. So zámerom napraviť túto situáciu sa do špecifikácie pridala možnosť používať mliečne kultúry a/alebo prírodné kvasnice. Ďalej sa zvýšila maximálna teplota koagulácie mlieka, ktorá sa v špecifikácii z roku 1982 pohybovala od 27° do 32 °C, a odteraz sa bude pohybovať od 27 °C do 38 °C, keďže mliečne kultúry a prírodné kvasnice sa lepšie rozvíjajú pri teplote koagulácie, ktorá sa približuje 38 °C (t. j. teplote mlieka pri dojení).

Podrobne sa opísala fáza uvedená v dekréte prezidenta republiky z roku 1982, v ktorom sa stanovuje, že „syr sa musí vyrábať charakteristickou technikou dvojitého krájania syreniny“.

Presnejšie, trvanie koagulácie (15 – 25 minút) sa musí vypočítať na základe prvého krájania, čo umožní objektívne určiť a zmerať príslušnú lehotu. Cieľom správneho určenia dĺžky koagulácie je dosiahnuť homogénne zrná, aby sa zabezpečilo lepšie odkvapkávanie. Stanovila sa maximálna dĺžka koagulácie, keďže doterajší údaj bol príliš nepresný.

Okrem toho sa spresnila prvá a druhá veta o krájaní syreniny a pridal sa tento text:

V prvej fáze krájania syreniny sa vytvárajú syrové zrná veľkosti orechov v prípade syra „Bra tenero“ a veľkosti kukuričných zŕn v prípade syra „Bra duro“, ktoré sa následne nechajú odležať pod srvátkou počas maximálne 8 minút.

V druhej fáze krájania syreniny sa vytvárajú syrové zrná veľkosti kukuričných zŕn v prípade syra „Bra tenero“ a veľkosti ryžových zŕn v prípade syra „Bra duro“. Po druhej fáze krájania syreniny nasleduje spracovanie v miešačke a odležanie v kadi alebo spracovanie v nakladacom stroji s prípadným predlisovaním – v tejto fáze sa odstráni časť srvátky. Maximálna doba odležania je 10 minút, maximálna teplota stáčania syreniny je 44 °C.

Spresnila sa fáza tvarovania vo formách a fáza lisovania.

Pri tvarovaní vo formách sa zrazenina naplní do foriem, ktoré sú alebo nie sú vystlané plátnom. Výlučne v prípade syra „Bra duro“, a len ak zo syreniny dobre neodtiekla srvátka, je povolené opätovne hmotu zamiešať pred naložením do foriem, aby ju neskôr bolo možné primerane zlisovať. Po dokončení lisovania sa bochníky nechajú odležať, až kým pH nedosiahne hodnotu 5,0 až 5,4.

Namiesto časového údaja sa uviedla referenčná hodnota vyjadrená v pH, pretože pH je aktuálnejším a vhodnejším ukazovateľom na dosiahnutie istejšieho a presnejšieho merania, ako aj lepších výsledkov. Po vykonaní tohto postupu sa syr môže priamo ponoriť do soľného roztoku alebo sa môže nechať odležať niekoľko hodín v miestnosti s kladnou teplotou do 10 °C.

Špecifikácia sa pozmenila pridaním tejto vety:

„Zrenie sa vykonáva vo vhodnom prostredí, ktoré sa vyznačuje kladnou teplotou do 15 °C a vlhkosťou do 95 %.“

Táto zmena zohľadňuje požiadavku výrobcov, aby syry mohli dozrievať aj v iných priestoroch, ako sú chladiarenské alebo klimatizované miestnosti.

V dôsledku tejto zmeny sa teplotné rozmedzie 6 – 9 °C nahrádza maximálnou teplotou 15 °C a relatívna vlhkosť 80 – 85 % pre syr „Bra duro“ a 90 % pre syr „Bra tenero“ sa nahrádza jednotnou hodnotou maximálnej povolenej vlhkosti 95 % pre obidva druhy.

Táto zmena umožňuje lepšie riadiť fázu zrenia výrobku a prihliada na podmienky, ktoré sa vyskytujú v priestoroch bez akejkoľvek umelej klimatizácie.

Súvislosť

Tento bod sa preštylizoval, aby bol v súlade s textom uvedeným v jednotnom dokumente.

Označovanie

Pridali sa spresnenia o podmienkach spotrebného predaja a porciovania alebo balenia, ktoré sa môžu vykonávať aj mimo výrobnej zemepisnej oblasti.

V súvislosti s druhom „duro“ sa okrem iného ustanovuje, že syr sa môže predávať aj strúhaný a balený s cieľom reagovať na požiadavky spotrebiteľov, ktorí čoraz viac vyhľadávajú výrobky určené na priamu spotrebu.

S cieľom zabezpečiť autentickosť výrobku a uľahčiť správnu identifikáciu syra „Bra“ po jeho umiestnení na trh sa považovalo za nutné umiestniť značku na obvod a papierový štítok v tvare kruhu, na ktorom je znázornené logo syra CHOP „Bra“.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„BRA“

ES č.: IT-PDO-0117-01048 – 19.10.2012

CHZO ( ) CHOP ( X )

1. Názov

„Bra“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.3. Syry

3.2. Opis výrobku, na ktorý sa vzťahuje názov uvedený v bode 1

Opis: „Bra“ je tučný alebo polotučný lisovaný syr, ktorý sa vyrába z kravského mlieka; druhy „Bra d’alpeggio“ a „Bra duro“ sa prípadne môžu vyrábať z čiastočne odtučneného mlieka. Prípadný prídavok ovčieho a/alebo kozieho mlieka je povolený, pokiaľ nepresahuje 20 %.

Konečný výrobok musí mať tieto vlastnosti:

Tvar: valcovitý s hladkými podstavcami.

Rozmery: priemer 30 až 40 cm, mierne vypuklý obvod 6 až 10 cm – tieto dva parametre môžu byť o niečo väčšie alebo menšie v závislosti od technických možností výroby.

Hmotnosť: 6 až 9 kg.

Rozmery a hmotnosť sa vzťahujú na hodnoty zaznamenané na začiatku zrenia.

Kôra: v prípade druhu „tenero“ (jemný): svetlosivej farby, pružná, hladká a pravidelná; nejedlá; v prípade druhu „duro“ (tvrdý): tvrdá, hutná, zlatohnedej až tmavosivej farby, môže byť potretá potravinovými olejmi s cieľom zabrániť vzniku plesní; nejedlá.

Štruktúra hmoty: v prípade druhu „tenero“ je hmota stredne hutná a pružná a obsahuje obmedzený počet malých otvorov; v prípade druhu „duro“ sa v hmote nachádza obmedzený počet malých otvorov.

Farba hmoty: druh „tenero“ má bielu alebo slonovinovú farbu; druh „duro“ má mierne slamovožltú až hnedožltú farbu.

Chuť: príjemná vôňa, stredne výrazná chuť v prípade druhu „tenero“; lahodná alebo výrazná chuť v prípade druhu „duro“.

Obsah tukov v sušine: najmenej 32 %.

3.3. Suroviny (len pri spracovaných výrobkoch)

Kravské mlieko, ktoré môže prípadne obsahovať prídavok malého množstva (najviac 20 %) ovčieho a/alebo kozieho mlieka a ktoré môže byť v prípade druhu „duro“ čiastočne odtučnené (v prípade syra „Bra d’alpeggio“ sa čiastočne odtučnené mlieko môže použiť na výrobu druhu „tenero“ aj „duro“), soľ a tekuté syridlo z teľaťa.

3.4. Krmivo (len pri výrobkoch živočíšneho pôvodu)

Základné alebo ťažiskové krmivo hovädzieho dobytka a prípadne oviec a kôz pozostáva zo zeleného a/alebo konzervovaného krmiva alebo zo sušeného krmiva, ktoré je vhodne obohatené. Viac ako 50 % (hmotnosti) kŕmnej dávky dojného dobytka pochádza z oblastí výroby.

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Poľnohospodárske podniky, ktorých mlieko vstupuje do výroby syra „Bra“, sa musia nachádzať v označenej zemepisnej oblasti.

To isté platí pre výrobu mlieka, jeho spracovanie a zrenie.

3.6. Špecifické pravidlá krájania, strúhania, balenia atď.

Syr sa môže predávať vcelku alebo krájaný, porciovaný alebo balený. Druh „duro“ sa takisto môže baliť v nastrúhanej podobe. Úkony krájania na porcie, balenia a strúhania sa môžu vykonávať aj mimo výrobnej zemepisnej oblasti.

3.7. Špecifické pravidlá označovania

Vo fáze tvarovania vo formách sa pomocou špeciálnych značkovacích foriem umiestni na syr označenie pôvodu, ktoré obsahuje štylizované písmeno „B“, prívlastok „duro“ alebo „tenero“ a identifikačné číslo zložené zo skratky provincie a dvojciferného čísla.

Označenie zhody sa skladá z papierového štítku v tvare kruhu s priemerom 20 až 28 cm, ktorý je umiestnený na podklade slamovožltej farby v prípade štandardnej výroby a zelenej farby v prípade výroby „alpeggio“, a z označenia, ktoré je vytlačené na obvode. Označenie zhody sa skladá z papierového štítku, na ktorom je uvedený nápis „BRA TENERO“ alebo „BRA DURO“, „BRA TENERO D’ALPEGGIO“ alebo „BRA DURO D’ALPEGGIO“ a charakteristické logo s fúzatým mužíčkom v klobúku, ktorý drží bochník syra s vykrojenou časťou, ako aj z loga EÚ. Výrobok môže byť umiestnený na trh pod chráneným označením pôvodu „Bra“, len ak sa dodrží tento postup.

Pri umiestňovaní papierového štítka sa môže použiť potravinárske lepidlo.

4. Stručné vymedzenie zemepisnej oblasti

Do oblasti výroby a zrenia patrí celé územie provincie Cuneo, ako aj obec Villafranca Piemonte, ktorá sa nachádza v provincii Turín. Syry „Bra tenero“ a „Bra duro“, ktoré sa vyrábajú a zrejú v horských obciach Brondello, Castellar, Crissolo, Gambasca, Martiniana Po, Oncino, Ostana, Paesana, Pagno, Rifreddo, Sanfront, Bellino, Brossasco, Casteldelfino, Frassino, Isasca, Melle, Piasco, Pontechianale, Rossana, Sampeyre, Valmala, Venasca, Acceglio, Canosio, Cartignano, Celle Macra, Dronero, Elva, Macra, Marmora, Prazzo, Roccabruna, S. Damiano Macra, Stroppo, Villar S. Costanzo, Bernezzo, Castelmagno, Cervasca, Montemale, Monterosso Grana, Pradleves, Valgrana, Cignolo, Aisone, Argentera, Demonte, Gaiola, Moiola, Pietraporzio, Rittana, Roccasparvera, Sambuco, Valloriate, Vinadio, Chiusa Pesio, Entracque, Limone Piemonte, Roaschia, Robilante, Roccavione, Valdieri, Vernante, Briaglia, Frabosa Soprana, Frabosa Sottana, Monasterolo Casotto, Monastero di Vasco, Montaldo Mondovì, Pamparato, Roburent, Roccaforte Mondovì, S. Michele Mondovì, Torre Mondovì, Vicoforte Alto, Bagnasco, Battifollo, Briga Alta, Caprauna, Castelnuovo Ceva, Garessio, Lisio, Mombasiglio, Montezemolo, Nucetto, Ormea, Perlo, Priero, Priola, Sale S. Giovanni, Scagnello, Viola a sčasti na územiach, ktoré sa zaraďujú medzi horské územia podľa zákona č. 991 z 25. júla 1952 v znení neskorších zmien a ktoré zahŕňajú Barge, Bagnolo Piemonte, Envie, Revello, Costigliole Saluzzo, Verzuolo, Busca, Caraglio, Borgo S. Dalmazzo, Boves, Peveragno, Villanova Mondovì, Ceva, Lesegno, Pianfei a časť Magliano Alpi susediacu s obcou Ormea, sa môžu označovať prívlastkom „di alpeggio“.

5. Súvislosť so zemepisnou oblasťou

5.1. Špecifickosť zemepisnej oblasti

Zemepisná oblasť výroby sa rozprestiera medzi Prímorskými Alpami a Cottickými Alpami, ktoré lemujú provinciu Cuneo z juhu na západ, oproti vrchom Langa a Roero na východe, a vyznačuje sa významnou produkciou krmiva, veľkými množstvami dostupného mlieka a klimatickými podmienkami, ktoré sú mimoriadne priaznivo naklonené pestovaniu krmiva a chovu hovädzích dojných plemien. Zriedkavý výskyt zimných hmiel a letných horúčav prispieva k pevnému zdraviu hospodárskych zvierat a ku kvalite krmovín. Provincia Cuneo sa navyše vyznačuje ostrejšími a suchšími zimami a relatívne chladnými letami v porovnaní s oblasťami, ktoré sa nachádzajú v západnejšej časti Pádskej nížiny. Vďaka týmto environmentálnym faktorom v oblasti výroby vznikli vhodné podmienky na výrobu syra „Bra“.

Mierny vietor od hôr nachádzajúcich sa v zemepisnej oblasti, ktorý ráno fúka opačným smerom než večer, vytvára ideálne podmienky s nízkou atmosférickou vlhkosťou, vďaka ktorým výrobok výborne dozrieva.

Oblasť, ktorá sa nachádza na svahoch alpských hrebeňov a kopcov, nadväzuje na vysoko položenú úrodnú plošinu, ktorou pretekajú rieky Po a Tanaro s množstvom prítokov, ktoré sa spájajú do vejára.

Či už ide o druh „tenero“, alebo „duro“, lisovaný syr „Bra“ mal pre obyvateľov, ktorí ho konzumovali a predstavili svetu, z hľadiska výživy i trvanlivosti vysokú strategickú hodnotu. Napriek tomu, že tento syr pochádza z vysokohorských pastvín, znalosti a skúsenosti tzv. margari (pastierov syrárov), ktorí na konci leta zostupovali do údolia, sa darí šíriť už viac ako sto rokov aj na nížine, a to vďaka veľkej výživovej a kultúrnej hodnote syra, ktoré sú jeho neoddeliteľnou súčasťou. Fáza spracovania, tvarovania vo formách a lisovania hmoty majú pri výrobe syra „Bra“ mimoriadny význam.

5.2. Špecifickosť výrobku

Syr je ľahko rozpoznateľný vďaka svojej špecifickej kôre: svetlá a pružná v prípade „Bra tenero“, hnedá, hutná a prípadne potretá olejmi v prípade „Bra duro“. Po rozkrojení ihneď cítiť špecifickú vôňu. Druh „tenero“ má ľahkú a príjemnú vôňu, ktorú sprevádza zreteľne sladká chuť, zatiaľ čo pri druhu „duro“ je chuť výraznejšia a lahodnejšia so sladkým a slaným podtónom. Syr sa používa v šalátoch a v zapekaných jedlách, ktoré zvýrazňujú túto špecifickú vlastnosť. Strúhaný syr „Bra duro“ je vhodný na použitie v rôznych receptoch.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Vzájomná závislosť pôdnych, klimatických a výrobných faktorov sa prejavuje v charakteristických vlastnostiach syra „Bra“. Vysvetlenie možno nájsť vo výnimočnej domácej mikroflóre, ktorá sa utvárala stáročia. Práve ona určuje špecifickosť syra, ktorá sa prejavuje pri zrení, a možno jej vďačiť za to, že syr „Bra“ je jedinečný a vystupuje z radu iných lisovaných syrov.

„Bra“ je súčasťou dejín a kultúry provincie Cuneo. Je pomenovaný podľa mesta Bra, pretože historicky bolo toto mesto hlavným miestom jeho predaja. Tento syr si v priebehu rokov zachoval rovnaké aromatické a chuťové črty. Tieto charakteristické obchodné vlastnosti vyplývajú zo zemepisnej oblasti výroby, ktorá stojí za ich vznikom a zachovaním. Spoločná existencia dvoch rôznych druhov „tenero“ a „duro“ vyplýva zo schopností syrárov použiť veľmi podobné postupy výroby a dosiahnuť rozličné chute v závislosti od konkrétnych použitých postupov a rôznych dôb dozrievania a zrenia, ako aj celistvú hmotu, ktorá nikdy nie je suchá a je vhodná na strúhanie.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (4)]

Príslušný úrad začal vnútroštátny postup predkladania námietok zverejnením návrhu na uznanie CHOP „Bra“ v Úradnom vestníku Talianskej republiky č. 51 z 1. 3. 2012.

Konsolidované znenie špecifikácie výroby je dostupné na tejto webovej lokalite: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke Ministerstva poľnohospodárstva a lesníctva (www.politicheagricole.it) – po kliknutí na kategóriu „Qualità e sicurezza“ (Kvalita a bezpečnosť) v pravej hornej časti obrazovky, a potom na kategóriu „Disciplinari di Produzione all’esame dell’UE“ (Špecifikácie predložené na preskúmanie EÚ).

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Nahradené nariadením (EÚ) č. 1151/2012.

(4) Pozri poznámku pod čiarou 3.